মোহন ভাগবতের জন্মদিনে কলম ধরেলেন মোদি! কী লিখলেন?

ওয়েব ডেস্ক: আরএসএস (RSS) প্রধান মোহন ভাগবতের (Mohan Bhagwat) জন্মদিনে (Birthday) কলম ধরেছেন নরেন্দ্র মোদি (Narendra Modi)। ভাগবতের ভূয়সী প্রশংসায় মোদি। বেনজিরভাবে মোদির এই ভাগবত-পুজোর রহস্য খুঁজে চলেছে রাজনীতির জগতের লোকজন। ৭৫ পেরিয়েও দু’জনেই থাকছেন যে যার গদিতে। সে কারণেই কি ভাগবত-স্তুতিতে মেতেছেন মোদি?

‘ঠেলায় না পড়লে বিড়াল গাছে ওঠে না।’ বাংলার বহু পুরনো প্রবাদ। নরেন্দ্র মোদি এই প্রবাদকে এই রকমভাবে সত্যি করবেন, তা আশা করেনি রাজনৈতিক মহল। আগামী ১৭ সেপ্টেম্বর ৭৫ বছরে পা দেবেন প্রধানমন্ত্রী। তার ছ’দিন আগে, বুধবার, ১১ সেপ্টেম্বর ৭৫ বছর পূর্ণ হল রাষ্ট্রীয় স্বয়ংসেবক সংঘ বা আরএসএস-এর প্রধান মোহন ভাগবতের। ভাগবতের জন্মদিনে বেনজির বার্তা দিলেন আবেগতাড়িত নরেন্দ্র মোদি। ভাগবতের সঙ্গে অম্লমধুর সম্পর্ক মোদির, যার মধ্যে অম্লের ভাগটাই বেশি।

আরও পড়ুন: আসন্ন বিহারের বিধানসভা নির্বাচন, এখনও আসনরফা করতে পারেনি NDA

সংঘপ্রধানের জন্মদিনে মোদি উচ্ছ্বসিত হয়ে অনেক ভালো ভালো কথা মোদি বলবেন, আর সেটা উত্তর-সম্পাদকীয় হিসাবে দেশের প্রায় সব সংবাদপত্রে প্রকাশিত হবে, এটা অনেকটা ঠেলায় পড়ে বিড়ালের গাছে ওঠার মতোই। এমনই বলছে রাজনৈতিক মহল। মোহন ভাগবত সম্পর্কে ঠিক কী বলেছেন নরেন্দ্র মোদি? প্রধানমন্ত্রী লিখেছেন, ‘আজকের দিনটি সম্পর্কে একটি কথা বলার রয়েছে। আজ এমন এক ব্যক্তিত্বের জন্মদিন, যিনি বসুধৈব কুটুম্বকমের আদর্শে অনুপ্রাণিত হয়ে নিজের সমগ্র জীবন উৎসর্গ করেছেন। হ্যাঁ, আমি মোহন ভাগবতের কথা বলছি, যাঁর ৭৫তম জন্মদিন ঘটনাচক্রে রাষ্ট্রীয় স্বয়ংসেবক সংঘের শতবর্ষ পূর্তির সঙ্গে একই বছরে পড়েছে।’

২০০৯ সালে তিনি সরসংঘচালক পদে আসীন হন। ভাগবতের ধারাবাহিকতা এবং মানিয়ে নেওয়ার ক্ষমতার ভূয়সী প্রশংসাও ঝরে পড়েছে মোদির কলমে। লিখেছেন, অত্যন্ত জটিল পরিস্থিতির মধ্যে তিনি সংগঠনকে পরিচালনা করেছেন। কিন্তু কখনই আরএসএস-এর মূল আদর্শের সঙ্গে আপোস করেননি। ‘স্বচ্ছ ভারত মিশন’ থেকে ‘বেটি বাঁচাও বেটি পড়াও’ – দেশের বিভিন্ন জন-আন্দোলনের পাশে যেভাবে ভাগবত আরএসএস-কে শামিল করেছেন, তারও প্রশংসা করেছেন প্রধানমন্ত্রী।

“Inspired by the principle of Vasudhaiva Kutumbakam, Shri Mohan Bhagwat Ji has dedicated his entire life to societal transformation and strengthening the spirit of harmony and fraternity.”

On the special occasion of his 75th birthday, penned a few thoughts on Mohan Ji and his…

— Narendra Modi (@narendramodi) September 11, 2025

নজিরবিহীনভাবে মোদির এই ভাগবত-পুজোর রহস্য খুঁজে চলেছে রাজনীতির জগতের লোকজন। এই ভাগবতই ৭৫ বছর বয়সে মোদিকে অবসরের পরামর্শ দিয়েছিলেন। এছাড়াও প্রতি পদেই মোদিকে বুঝিয়ে ছেড়েছেন যে আরএসএস বিজেপির থেকে অনেক বড়, অনেক শক্তিশালী। মোদি জানেন, ৭৫ বছর পার হলেও সংঘপ্রধানের পদেই থাকছেন মোহন ভাগবত। তাই সুযোগ পাওয়ামাত্রই ভাগবত-স্তুতিতে মেতেছেন মোদি। আগামী দিনে ভাগবত একটু নরম, একটু মোলায়েম ব্যবহার করেন তাঁর সঙ্গে, এইটুকুই চাহিদা নরেন্দ্র মোদির।